Συγγνώμη από τους Χρήστο Σπίρτζη και Νίκο Παππά ζητά «Το Βήμα» για δημοσίευμα πριν από δύο χρόνια που είχε βασιστεί σε ισχυρισμούς του βουλευτή της ΝΔ και σήμερα, γραμματέα του κόμματος, Λευτέρη Αυγενάκη.

Ειδικότερα, το δημοσίευμα που υπέγραφε ο δημοσιογράφος Γιώργος Παπαχρήστος στα «Νέα» έκανε λόγο τότε για υποτιθέμενο «γραφείο ρουσφετιών» του υπουργού Επικρατείας Νίκου Παππά μαζί με τον υπουργό Μεταφορών Χρήστο Σπίρτζη, έφτανε στο σημείο να υποστηρίξει μάλιστα ότι είχαν και ημερήσια κέρδη ύψους 50.000 ευρώ.

Ο Νίκος Πάππας και ο Χρήστος Σπίρτζης προσέφυγαν στη Δικαιοσύνη και σήμερα, το «Βήμα» αναγκάστηκε να ζητήσει συγγνώμη για το ψευδές δημοσίευμα.

Η διορθωτική δημοσίευση του Βήματος αναφέρει τα εξής:

«Σχετικά με τα όσα δημοσιεύθηκαν για τον Υπουργό Υποδομών και Μεταφορών κ. Χρήστο Σπίρτζη στις 15, 17, 18 και 22 Νοεμβρίου 2015 στη στήλη «Βηματοδότης» της εφημερίδας «ΤΟ ΒΗΜΑ» με θέμα τον τρόπο λειτουργίας των πολιτικών γραφείων των υπουργών κυρίων Σπίρτζη και Παππά και στις 17 Νοεμβρίου 2015 στη στήλη «ΣΤΙΓΜΑ» του δημοσιογράφου Γιώργου Παπαχρήστου στην εφημερίδα «ΤΑ ΝΕΑ», με αφορμή κατάθεση συναφούς ερώτησης στη Βουλή από βουλευτή της αντιπολίτευσης, σε σχέση με τις συνθήκες λειτουργίας του πολιτικού γραφείου του, διευκρινίζουμε ότι τα πολιτικά γραφεία των κυρίων Σπίρτζη και Παππά που συστεγάζονταν σε όμορα διαμερίσματα επί της Λ. Συγγρού με αριθ.12, λειτουργούσαν με τη συνήθη μορφή και δράση που έχουν τα πολιτικά γραφεία και δεν είχαν καμία άλλη ασυνήθιστη δραστηριότητα.

Όσα σχετικώς γράφτηκαν βασίστηκαν σε πληροφορίες, οι οποίες, όπως εκ των υστέρων προέκυψε, ήταν λανθασμένες, όπερ προκύπτει από το διορθωτικό δημοσίευμα της 7ηςΔεκεμβρίου 2015 στην εφημερίδα «ΤΑ ΝΕΑ» αλλά και από τη δημοσίευση, όπως απαιτεί ο νόμος, στο φύλλο της 1ης Μαρτίου 2016 σχετικής εξώδικου δηλώσεως του Υπουργού κ. Νίκου Παππά.

Σε κάθε περίπτωση, δηλώνουμε ότι δεν είχαμε την πρόθεση να βλάψουμε την τιμή και υπόληψη του κ. Σπίρτζη και εκφράζουμε σε αυτόν τη λύπη μας για τη δημοσίευση των μη ορθών αυτών πληροφοριών».